Νορβηγία: Συγκεντρώσεις μνήμης για τα θύματα της διπλής επίθεσης
ο δράστης δήλωσε στο δικαστήριο ότι βρισκόταν σε αποστολή «να σώσει την Ευρώπη»
Περισσότεροι από 150 χιλιάδες νορβηγοί διαδήλωσαν στην πρωτεύουσα Όσλο, εις μνήμην των τουλάχιστον 76 ανθρώπων που έχασαν την ζωή τους από τις επιθέσεις ακροδεξιού νορβηγού την περασμένη Παρασκευή. Πολλοί από τους συμμετέχοντες στην πορεία της Δευτέρας κρατούσαν λευκά και κόκκινα τριαντάφυλλα καθώς περπατούσαν στους δρόμους της πόλης, ακόμα συγκλονισμένοι από το φονικότερο περιστατικό που συνέβη στη χώρα από το Δεύτερο Παγκόσμιο Πόλεμο. Νωρίτερα την Δευτέρα, χιλιάδες άνθρωποι κράτησαν ενός λεπτού σιγή έξω από το μεγαλύτερο πανεπιστήμιο του Όσλο σε επιμνημόσυνη τελετή στην οποία πρωτοστάτησε ο Πρωθυπουργός της χώρας Γιεν Σόλτενμπεργκ και το βασιλικό ζεύγος της Νορβηγίας. Η αστυνομία μείωσε σημαντικά των αριθμό των νεκρών από τις επιθέσεις σε 76, λέγοντας ότι ο προηγούμενος αριθμός που ανερχόταν σε 93 ήταν αυξημένος εξαιτίας της σύγχυσης που επικρατούσε στα σημεία των επιθέσεων. Ωστόσο, αρκετοί άνθρωποι παραμένουν αγνοούμενοι και αξιωματούχοι ανέφεραν ότι ο αριθμός των θυμάτων θα αλλάξει ξανά. Ο 32χρονος δράστης Άντερς Μπέρινγκ Μπρέιβικ ευθύνεται για τις δολοφονίες 68 ανθρώπων στο νησάκι Ουτόγια, όπου είχαν συγκεντρωθεί εκατοντάδες νέοι για την θερινή κατασκήνωση που είχε οργανωθεί από το κυβερνών Εργατικό Κόμμα. Ο νεαρός συνελήφθη στο νησί και αργότερα ομολόγησε ότι είναι ο δράστης τόσο των πυροβολισμών, όσο και της έκρηξης αυτοκινήτου παγιδευμένου με εκρηκτικά έξω από κυβερνητικό κτήριο. Ο Μπρέιβικ εμφανίστηκε την Δευτέρα για πρώτη φορά στο δικαστήριο για ακρόαση που πραγματοποιήθηκε κεκλεισμένων των θυρών. Μετά την ακρόαση ο δικαστής δήλωσε ότι ο Μπρέιβικ αρνήθηκε ότι διέπραξε κάποιο έγκλημα και ισχυρίστηκε ότι είναι σε αποστολή «να σώσει την Ευρώπη» από την κατάληψη των μουσουλμάνων. Επίσης κατηγόρησε το Εργατικό Κόμμα του κ. Σόλτενμπεργκ ότι πρόδωσε τον νορβηγικό πολιτισμό ενθαρρύνοντας τη μετανάστευση. Το δικαστήριο διέταξε την κράτηση του δράστη για οχτώ εβδομάδες από τις οποίες τις πρώτες τέσσερις θα είναι σε πλήρη απομόνωση. Ο δικαστής ανέφερε ότι η κράτηση του Μπρέιβικ είναι απαραίτητη για να αποτραπεί παρέμβαση του δράστη στις έρευνες της αστυνομίας. Επίσης ο δικαστής ανέφερε ότι οι αρχές θα διερευνήσουν τον ισχυρισμό του νεαρού ότι είναι μέρος κάποιου δικτύου που διαθέτει άλλους δύο πυρήνες. Ο πατέρας του δράστη, συνταξιούχος διπλωμάτης Γιενς Μπρέιβικ, είπε σε δημοσιογράφους στη Γαλλία ότι αισθάνεται ντροπή και εύχεται ο γιος του να είχε αυτοκτονήσει.